section_heading: Životopis
paragraph_text: Na njeno ljevičarsko formiranje utjecao je šport i studij. Kao športašica od rane je mladosti putovala sa športašima na razne inozemne turnire i došla u dodir s lijevim idejama koje su se u ono vrijeme širile Europom. Znanstveno-umjetnički na nju su utjecali profesori i studenti na Bauhausu među kojima je bilo mnogo ljevičara. Vremenom je postala ljevičarka, družila se je s komunističkim ilegalcima, što njen otac, ban Tomislav, inače unitarist, nije odobravao. Iako je bila ljevičarka, nikad nije bila članicom Partije. Poslijeratni ju je režim u domovini razočarao. Ljevičarska joj je ideja bila lijepa "dok se o njoj raspravljalo u salonima Berlina i Pariza, a kada je ta ideja doživjela vulgarizaciju u stvarnom životu bivše Jugoslavije, okrenula se drugim stvarima i hedonizmu", prekinuvši i slikarsku i fotografsku karijeru.